Omnibus presentes litteras inspecturis, Gaufridus curie Sancti-Juliani officialis, in Domino salutem. Noverint universi quod constituti in presentia nostra Ogiva, relicta defuncti Seronis de Sancto-Juliano, Bonetus, Stephanus, Renaudus et Adelina, liberi ipsorum, quitaverunt in perpetuum capitulo Senon. et magistro Philippo curie ejusdem ville officiali, quicquid juris ipsi reclamabant in quibusdam ortis apud Sanctum-Prejectum, juxta civitatem Senon. sitis, pro octo libris pruvin. sibi a dictis capitulo et officiali datis, fide dicta promittentes quod de cetero nec per se nec per alios reclamabunt. Insuper, constituerunt plegios, videlicet Theaudum, tannatorem, et Johannem Curtum-Collum de debita garentia, et etiam contra Petrum dicte Ogive filium, qui absens erat, et contra omnes alios qui in eosdem ortos in futuro possent reclamare; qui in presentia nostra similiter constituti, se plegios concesserunt. Nos, autem, quod coram nobis cognitum est testamur, presentes litteras sigillo curie Sancti-Juliani communientes. Datum, dominica infra octabas Assumptionis Beate-Virginis, anno Gracie millesimo ducentesimo sex-decimo.